**PRILOGA 4**

**OBVEZNE AKTIVNOSTI in IZBIRNA VSEBINSKA PODROČJA**

Javni razpis Razvoj in krepitev CPZOPD

Javni razpis Razvoj in krepitev CPZOPD vsebuje nekatere obvezne aktivnosti, večina aktivnosti pa je vezanih na izbrano vsebinsko področje.

* Vsebinsko področje A: Specializirana pomoč za mlade;
* Vsebinsko področje B: Celostno okrevanje in socialno vključevanje;
* Vsebinsko področje C: Preventiva in
* Vsebinsko področje D: Mobilna ambulanta za zdravljenje odvisnosti.

V okviru projekta »Vzpostavitev stične točke za načrtovanje, razvoj, koordinacijo in spremljanje pilotnih programov na področju prepovedanih drog in prepovedanih snovi v športu« (v nadaljevanju: Stična točka), ki se izvaja na ministrstvu, bodo kot podpora financiranim programom potekale nekatere podporne dejavnosti. Pod okriljem Stične točke bodo delovale delovne skupine v katere bodo vključeni vsi prejemniki sredstev tega razpisa in drugi strokovnjaki iz ustreznih vsebinskih področij. Naloga delovnih skupin bo med drugim priprava podrobnejših programov dela, načrta izobraževanj in evalvacije. Ministrstvo za zdravje (v nadaljevanju: ministrstvo) bo tudi izvajalo izobraževanja za vse, ki bodo delali na vsebinah javnega razpisa.

1. Obvezne aktivnosti:

**Obvezne aktivnosti so:**

1. Mapiranje[[1]](#footnote-1) in vzpostavitev sodelovanja z vsemi izvajalci storitev pomoči na področju drog in odvisnosti v lokalnem okolju prijavitelja in partnerjev (2026).
2. Vzpostavitev informacijske točke: storitve prvega, anonimnega pogovora za uporabnike drog in svojce, z namenom informiranja, svetovanja ter usmerjanja v živo in preko telefona (2026-2029).[[2]](#footnote-2)
3. Udeleževanje izobraževanj, usposabljanj, supervizij in drugih dogodkov za povečanje kompetenc za delo z uporabniki, ki bodo organizirani s strani ministrstva (predvidoma 1- 2 dni na mesec v letih 2026–2029).
4. Izvajanje vseh aktivnosti za sprotno evalvacijo projekta.
5. Določitev strokovnega koordinatorja aktivnosti. Naloge strokovnega koordinatorja so usklajevanje in izvedba aktivnosti, vse naloge, povezane s koordinacijskimi sestanki, pripravo poročil in drugimi nalogami, vezanimi na projekt. Strokovnega koordinatorja določijo člani strokovnega multidisciplinarnega tima izmed svojih članov (2026–2029).
6. Udeleževanje sestankov usmerjevalne skupine in delovnih skupin (predvidoma enkrat mesečno), ki jih bo organiziralo ministrstvo (2026–2029).
7. Vključitev vsaj dveh študentov v izvajanje projekta preko obvezne študijske prakse. Pri izvajanju prakse se lahko študenti vključujejo tudi v redni program CPZOPD (2026–2029).
8. Skupno zaključno poročilo programa, mora vsebovati sintezo rezultatov ter utemeljene predloge in priporočila za nadaljnje učinkovito delovanje programa. Skupno zaključno poročilo izdela strokovni koordinator (2029).

**2. Pričakovane aktivnosti**

Med pričakovanimi aktivnosti so za vsako vsebinsko področje našteti nekateri specifični cilji, pričakovane aktivnosti, ki se bodo izvajale v okviru projekta in specifični kazalniki za področje.

Prijavitelj lahko aktivnosti, ki jih bo izvajal v okviru projekta prilagodi potrebam v lokalnem okolju, pri čemer pa mora upoštevati fokus posameznega vsebinskega področja, ter poskrbeti za zadovoljitev specifičnih kazalnikov vsebinskega področja.

**Vsebinsko področje A: Specializirana pomoč za mlade**

Mladi so posebej ranljiva skupina prebivalstva, zato je pomembno, da jim namenimo posebno skrb. Prav tako so možnosti polnega okrevanja veliko večje, če se osebam, ki imajo težave z drogami pomaga čim prej. CPZOPD se že sedaj srečujejo z mladimi, ki imajo kompleksne težave z drogami in pogosto težke socialne okoliščine. S pomočjo novih storitev, ki so namenjene specifično mladim, je mogoče podporo mladim, ki potrebujejo pomoč okrepiti in razvijati kompleksne in celostne oblike pomoči. Vpeljevanje novih storitev omogoča tudi poglobljeno sodelovanje s CZOPD in različnimi izvajalci iz mreže javnih zavodov in nevladnih organizacij, ki so lahko vključene v obravnavo mladostnika.

**Specifični cilji:**

* Vzpostavljen sistem dolgoročne podpore in spremljanja za mlade, ki zaključijo program CZOPD;
* Večja vključenost mladih s težavami z drogo v družbo;
* Okrepljena interdisciplinarna obravnava s sodelovanjem vseh ključnih deležnikov;
* Izboljšani odnosi z družino in pomembnimi drugimi;
* Povečano število odnosov z ljudmi, ki nimajo težav z drogami;
* Večja vključenost v izobraževanje in zaposlovanje;
* Vzpostavljene nove metode dela z mladimi.

**Pričakovane aktivnosti:**

*(izberite ustrezne aktivnosti, glede na lokalne potrebe – pri tem bodite pozorni na obvezne kazalnike)*

* Povezovanje in sodelovanje z vsemi relevantnimi institucijami;
* Individualna pomoč - Celostna pomoč mladim, ki imajo težave z odvisnostjo;
* Delo s svojci in pomembnimi drugimi[[3]](#footnote-3);
* Skupinske oblike pomoči za mlade s težavami z odvisnostjo (skupine za samopomoč, terapevtske skupine ali delavnice);
* Razvoj in vpeljava metod dela prilagojena specifičnim populacijam mladih (mladi, ki imajo težave s konopljo; mladi, ki so odvisni od stimulansov ali novih psihoaktivnih snovi; prilagojeni načini dela za mlade, ki uporabljajo droge predvsem intenzivno na vikend zabavah idr.);
* Aktivnosti za socialno vključevanje mladih, ki imajo težave z odvisnostjo s poudarkom na pridobivanju in ohranjanju socialne mreže, ki ne uporablja drog;
* Razvoj sodelovanja in metod dela za posebej ranljive skupine mladih, kot so mladi, ki so nameščeni v Strokovnih centrih, mladi, ki so opustili šolanje, mladi v socialno-varstvenih zavodih idr.
* Druge aktivnosti s ciljem krepitve pomoči mladim, ki imajo težave z odvisnostjo.

V spodnji preglednici se nahajajo **obvezni** kazalniki z minimalnimi vrednostmi, ki jih morate doseči ob prijavi na vsebinsko področje A:

|  |  |
| --- | --- |
| **Specifični kazalnik** | **Ciljna vrednost**  (do 31. 5. 2029) |
| Število vključenih uporabnikov[[4]](#footnote-4) | 100 |
| Število vključenih svojcev | 20 |
| Št. timskih sestankov z drugimi organizacijami[[5]](#footnote-5) | 8 |
| Oddano poročilo o opravljeni študentski praksi | 2 |
| Oddano letno poročilo o opravljenem delu | 4 |
| Narejena zaključna evalvacija na podlagi sprotnega zbiranja podatkov | 1 |

**Vsebinsko področje B: Celostno okrevanje in socialno vključevanje**

Socialno vključevanje in integracija v družbo sta ključna za kvalitetno okrevanje odvisnih od prepovedanih drog. Krepitev aspekta socialnega vključevanja sočasno z zdravljenjem odvisnosti omogoča celostno okrevanje uporabnikov drog in boljšo kvaliteto življenja. V kontekstu paradigme okrevanja ta sklop vključuje vsebine, ki bodo v proces zdravljenja prinesla dodatne poudarke, kot je vrstniška pomoč, fokus na osebne cilje in motivacijo, vključevanje v zaposlitev, šolanje in hobije, reševanje medosebnih odnosov idr.

**Specifični cilji:**

* Večja vključenost v družbo;
* Bolje urejene socialne zadeve (socialna pomoč, zaposlitev, bivanjske razmere idr.);
* Izboljšani odnosi z družino in pomembnimi drugimi;
* Povečano število odnosov z ljudmi, ki nimajo težav z drogami;
* Večja vključenost na trg dela;
* Okrepljena medsebojna pomoč oseb vključenih v zdravljenje;
* Boljši izidi zdravljenja.

**Pričakovane aktivnosti:**

*(izberite ustrezne aktivnosti, glede na lokalne potrebe – pri tem bodite pozorni na obvezne kazalnike)*

* Pomoč pri urejanju socialnih transferjev in drugih zadev (obrazci za urejanje socialne pomoči, neprofitnih stanovanj, pisanje prošenj za službo, iskanje stalne namestitve idr.);
* Pomoč pri vključevanju v družbo (osebno načrtovanje, podpora pri vključevanju v hobije in prostočasne aktivnosti, izobraževanju in drugih individualnih potrebah);
* Pomoč pri načrtovanju dneva in dnevnih aktivnosti;
* Spremljanje in zagovorništvo (na podlagi osebnih ciljev – spremljanje in podpora pri pomembnih življenjskih odločitvah);
* Delo z družino (podpora pri urejanju odnosov z družino);
* Pomoč pri iskanju zaposlitve in izobraževanju in usposabljanja za približevanje trgu dela;
* Oblikovanje skupin(e) za samopomoč, terapevtske skupine ali podobno;
* Aktivnosti za socialno vključevanje oseb, ki imajo težave z odvisnostjo s poudarkom na pridobivanju in ohranjanju socialne mreže, ki ne uporablja drog;
* Izobraževanja za uporabnike nizkopražnih programov (varnejša uporaba drog, izkustvene skupine z namenom motiviranja za vključitev v CPZOPD, odzivanje ob predoziranju in uporaba naloksona idr.);
* Druge aktivnosti s ciljem krepitve moči uporabnikov, ki imajo težave z odvisnostjo.

V spodnji preglednici se nahajajo **obvezni** kazalniki z minimalnimi vrednostmi, ki jih morate doseči ob prijavi na vsebinsko področje B:

|  |  |
| --- | --- |
| **Specifični kazalnik** | **Ciljna vrednost**  (do 31. 5. 2029) |
| Število vključenih uporabnikov[[6]](#footnote-6) | 100 |
| Število vključenih svojcev | 8 |
| Število narejenih osebnih načrtov | 20 |
| Število delavnic namenjenih krepitvi možnosti izobraževanja in zaposlovanja | 3 |
| Vzpostavljena skupina za samopomoč | 1 |
| Oddano poročilo o opravljeni študentski praksi | 2 |
| Oddano letno poročilo o opravljenem delu | 4 |
| Narejena zaključna evalvacija na podlagi sprotnega zbiranja podatkov | 1 |

**Vsebinsko področje C: Preventiva**

Nadaljnja podpora razvoju preventivnih programov je izrednega pomena, tudi zaradi novih znanstvenih spoznanj na področju preventive, ki jo spremljamo v zadnjih letih. Ta razvoj nas je tudi bolj temeljito opremil z orodji in veščinami ter pokazal kaj na področju preventive je učinkovito (»evidence based prevention«). CPZOPD imajo kot ustanove, ki delujejo v zdravstvu možnost razvijati splošno preventivo[[7]](#footnote-7), saj se različne ustanove pogosto po pomoč najprej obrnejo nanje, poleg tega pa imajo edinstveno priložnost usmerjanja v programe zdravljenja in izvajanja indicirane preventive[[8]](#footnote-8) z ranljivimi posamezniki. Poleg preventivnih programov za mlade, se bo razvijalo tudi preventivne programe za zaposlene. Financirane bodo izključno tiste preventivne aktivnosti, za katere lahko na podlagi znanstvenih podatkov utemeljeno sklepamo, da bodo učinkovite in uspešne.

**Specifični cilji:**

* Zmanjšan delež mladih, ki posežejo po drogah;
* Zmanjšan delež mladih, ki imajo težave z odvisnostjo;
* Okrepljene čustvene in socialne spretnosti mladih;
* Okrepljene starševske veščine ranljivih družin;
* Manjša stigma programov zdravljenja odvisnosti in CPZOPD;
* Povečan delež mladih, ki bolje prepoznavajo svoje težave;
* Povečan delež mladih, ki v stiskah in začetkih razvoja odvisnosti poišče pomoč;
* Povečan delež odraslih s težavami z alkoholom in drogami, ki poišče pomoč.

**Pričakovane aktivnosti:**

*(izberite ustrezne aktivnosti, glede na lokalne potrebe – pri tem bodite pozorni na obvezne kazalnike)*

* Izvajanje programov splošne preventive v predšolskem in šolskem okolju;
* Izvajanje programov indicirane preventive v CPZOPD in na domu;
* Izvajanje preventivnih programov za odrasle;
* Druge preventivne aktivnosti na področju preprečevanja zasvojenosti.

V spodnji preglednici se nahajajo **obvezni** kazalniki z minimalnimi vrednostmi, ki jih morate doseči ob prijavi na vsebinsko področje C:

|  |  |
| --- | --- |
| **Specifični kazalnik** | **Ciljna vrednost**  (do 31. 5. 2029) |
| Število uporabnikov vključenih v splošne preventivne storitve | 180 |
| Število uporabnikov vključenih v indicirane preventivne storitve | 15 |
| Oddano poročilo o opravljeni študentski praksi | 2 |
| Oddano letno poročilo o opravljenem delu | 4 |
| Narejena zaključna evalvacija na podlagi sprotnega zbiranja podatkov | 1 |

**Vsebinsko področje D: Mobilna ambulanta za zdravljenje odvisnosti**

Mobilno izvajanje nadomestnega zdravljenja omogoča, da se uporabnikom drog približamo tam, kjer preživljajo svoje običajno življenje. To omogoča večjo dostopnost storitev, hkrati pa pogosto lahko nudi poglobljen vpogled v življenje osebe in lajša vzpostavljanje terapevtskega odnosa. Terensko delo nam omogoča tudi večjo prilagodljivost za najbolj ranljive uporabnike, kot so brezdomne osebe, osebe, ki živijo v zavetiščih ali socialno-varstvenih zavodih, Rome idr.

**Specifični cilji:**

* Okrepljena celostna podpora uporabnikom in boljši izidi zdravljenja;
* Povečana dostopnost storitev zdravljenja odvisnosti;
* Povečana dostopnost pomoči v socialno-varstvenih zavodih, strokovni centrih idr.;
* Zmanjšano število uporabnikov drog in brezdomnih brez ustrezne podpore in oskrbe;
* Manj kompleksnih zdravstvenih zapletov;
* Daljša življenjska doba in kvalitetnejša starost;
* Opolnomočenje zaposlenih v socialnih programih za delo z odvisnimi;
* Boljše okrevanje po odpustu iz bolnišnic.

**Pričakovane aktivnosti:**

*(izberite ustrezne aktivnosti, glede na lokalne potrebe – pri tem bodite pozorni na obvezne kazalnike)*

* Mobilno izvajanje nadomestnega zdravljenja;
* Obravnava z družino in/ali v domačem okolju;
* Podpora pri oskrbi po odpustu iz bolnišničnih obravnav;
* Zdravstvena pomoč pri nujnih intervencijah, oskrba lažjih ran in poškodb uporabnikov, prevezovanje, svetovanje uporabnikom pri jemanju zdravil;
* Skupinsko in individualno delo z uporabniki – osebna svetovanja in višanje motivacije za pozitivne vedenjske spremembe;
* Svetovanje in podpora socialno-varstvenim in/ali pedagoškim ustanovam pri delu z odvisnimi;
* Aktivnosti informiranja in promocije nadomestnega zdravljenja v depriviligiranih okoljih s slabšim dostopom do informacij;
* Izobraževanja za uporabnike nizkopražnih programov (varnejša uporaba drog, izkustvene skupine z namenom motiviranja za vključitev v CPZOPD, odzivanje ob predoziranju in uporaba naloksona idr.);
* Druge terenske aktivnosti namenjene boljši dostopnosti in prepoznavnosti zdravljenja odvisnosti;

V spodnji preglednici se nahajajo **obvezni** kazalniki z minimalnimi vrednostmi, ki jih morate doseči ob prijavi na vsebinsko področje D:

|  |  |
| --- | --- |
| **Specifični kazalnik** | **Ciljna vrednost**  (do 31. 5. 2029) |
| Število vključenih uporabnikov[[9]](#footnote-9) | 50 |
| Število vključenih svojcev | 8 |
| Oddano poročilo o opravljeni študentski praksi | 2 |
| Oddano letno poročilo o opravljenem delu | 4 |
| Narejena zaključna evalvacija na podlagi sprotnega zbiranja podatkov | 1 |

**Strateške usmeritve za vsa vsebinska področja so:**

* [Resolucija o nacionalnem programu na področju prepovedanih drog 2023-2030](http://www.mz.gov.si/fileadmin/mz.gov.si/pageuploads/komisija_za_droge_2012/NP_2014.pdf), ki je dostopna na naslednji povezavi: <https://pisrs.si/pregledPredpisa?id=RESO145>

**Primeri dobrih praks so dostopni na:**

* [EUDA - Best Practice Potral & Evidence Database](https://www.euda.europa.eu/best-practice/evidence-summaries_en?title=&field_evidence_rating_target_id=All&field_bpfs_outcome_target_id=All&field_bpfs_area_target_id=All&field_bpfs_substance_target_id=All&field_bpfs_target_target_id=All);
* [EUDA - Health and Social Responses: a European Guide](https://www.euda.europa.eu/publications/health-and-social-responses-a-european-guide_en);
* [EUDA – Best Practice Portal](https://www.euda.europa.eu/best-practice_en).

1. Seznam vseh relevantnih deležnikov s kontakti. [↑](#footnote-ref-1)
2. Cilj storitve NI stalna dostopnost, pač pa da so zagotovljene potrebne informacije in ustrezna pomoč v okviru CPZOPD, oz. da se uporabnike usmeri na ustrezno drugo organizacijo pomoči. Tovrstno informiranje torej poteka zgolj omejen čas, ki se lahko prilagaja glede na izkazane potrebe (število kontaktov). Če tovrstno storitev že izvajate, to smatrajte za opravljeno. [↑](#footnote-ref-2)
3. »Pomembni drugi« je izraz socialnega dela, ki se nanaša na osebe, ki so velikega pomena za posameznikovo življenje. Običajno je to predvsem družina, zaradi raznolikosti odnosov pa lahko to pomeni tudi prijatelje, zaupnike ali druge osebe. [↑](#footnote-ref-3)
4. Štejejo se tako obstoječi kot novi uporabniki, a le-ti, ki so vključeni v nove storitve, ki se jih izvaja v okviru projekta. [↑](#footnote-ref-4)
5. Šteje se vsak timski sestanek, tudi če gre za več sestankov z isto organizacijo ali za isti (bolj zahteven) primer. [↑](#footnote-ref-5)
6. Štejejo se tako obstoječi kot novi uporabniki, a le te, ki so vključeni v nove storitve, ki se izvajajo v okviru projekta. [↑](#footnote-ref-6)
7. Splošna preventiva = preventiva za celotno populacijo, ki se običajno izvajaj v lokalnih skupnostih vključno s šolami. [↑](#footnote-ref-7)
8. Indicirana preventiva = so preventivne dejavnosti, ki se izvajajo s posamezniki in predvsem družinami, kjer so zaznana povečana tveganja za razvoj odvisnosti ali pa je že prisotna uporaba drog, ne pa tudi odvisnost. [↑](#footnote-ref-8)
9. Štejejo se tako obstoječi kot novi uporabniki, a le te, ki so vključeni v nove storitve, ki se jih izvaja v okviru projekta. [↑](#footnote-ref-9)